|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **ΚΑΝΟΝΕΣ ΟΜΑΔΙΚΗΣ ΣΥΖΗΤΗΣΗΣ – Αγώνες δημιουργικού λόγου**  Πρόκειται για μια **συζήτηση με επιχειρήματα σε ένα δραματοποιημένο περιβάλλον** με βασικό στόχο **τη σφαιρική προσέγγιση** ενός θέματος και την **καλλιέργεια της ενσυναίσθησης.**  Δύο ομάδες πέντε (5) μαθητών / μαθητριών αναλαμβάνουν να υποστηρίξουν ένα θέμα της επικαιρότητας, εθνικό ή διεθνές, που μοιάζει πολύ δύσκολο να επιλυθεί (το ποια ομάδα θα είναι υπέρ και ποια κατά αποφασίζεται με κλήρωση). Κατά την προετοιμασία (20 λεπτά), η ομάδα αναμένεται να αναθέσει έναν **ρόλο** σε κάθε μέλος της, ώστε να παρουσιαστούν **όσο το δυνατόν περισσότερες πλευρές και τομείς επιχειρηματολογίας του θέματος.** Για παράδειγμα, στο θέμα «Πρέπει να επιστρέψουν τα Μάρμαρα του Παρθενώνα στην Ελλάδα», η μία ομάδα (υπέρ του θέματος) θα μπορούσε να περιλαμβάνει ρόλους, όπως έναν αρχαιολόγο και τον διευθυντή του Μουσείου Ακρόπολης, ενώ ή άλλη ομάδα (κατά του θέματος) θα μπορούσε να έχει τους ρόλους ενός απόγονου του Λόρδου Έλγιν και ενός εκπροσώπου της βρετανικής κυβέρνησης.  **Αναμένεται οι ομάδες να καταρτίσουν την επιχειρηματολογία τους με συνέπεια στον ρόλο, τόσο ως προς το περιεχόμενο όσο και ως προς το ύφος. Ωστόσο, η υπερβολική θεατρικότητα δεν θεωρείται απαραίτητη, καθώς ο στόχος είναι η συζήτηση και όχι η δημιουργία ενός δρώμενου.** Μπορεί, για παράδειγμα, να μιλήσει κάποιος με ξενική προφορά αλλά δεν είναι απαραίτητο.  Τα **θέματα** της συζήτησης αντλούνται από την επικαιρότητα και γι’ αυτό ο κύριος τρόπος προετοιμασίας συστήνεται να είναι η αποδελτίωση άρθρων, η συζήτηση με ειδικούς, οι συνεντεύξεις, η συγγραφή κειμένων στο ιστολόγιο του σχολείου / του ομίλου, η έκδοση εφημερίδας κ.ά. συναφείς διαδικασίες. Η ομάδα αναμένεται να αναλύσει τις κύριες πλευρές ενός θέματος και να προσπαθήσει να δώσει τις δικές της λύσεις στο πρόβλημα, με **ευρηματικότητα και πρωτοτυπία**, βασισμένη σε **γνώσεις και λογικούς συλλογισμούς**.  **Οι ρόλοι**  Ένα μέλος από κάθε πενταμελή ομάδα γίνεται **συντονιστής** και οι υπόλοιποι τέσσερις αναλαμβάνουν **ρόλους σχολιαστών** ανάλογα με το θέμα.  Οι **συντονιστές** αναλαμβάνουν **την πρώτη και την τελευταία ομιλία**:   * στην **πρώτη** ομιλία παρουσιάζουν τους ομιλητές/-τριες (ονόματα και ρόλοι) και πολύ συνοπτικά τη γενική θέση/φιλοσοφία όλης της πλευράς (π.χ. «Η πλευρά που θα υποστηρίξει την επιστροφή των Μαρμάρων του Παρθενώνα αποτελείται από τον διευθυντή του Μουσείου της Ακρόπολης, κ. ... [όνοματεπώνυμο του ομιλητή/-τριας ή φανταστικό], την αρχαιολόγο κ.... κ.λπ.), και * **στην τελευταία συνοψίζουν τα κύρια σημεία της πλευράς τους. Μπορούν να αναλύσουν και να ανασκευάσουν επιχειρήματα που έχουν ήδη αναφερθεί, κάνοντας την καλύτερη δυνατή διαχείριση χρόνου.** Σημαντικό είναι να μην γίνεται απλώς αναφορά στο τι είπε ο κάθε ομιλητής αλλά να δίνεται έμφαση και στη γενική φιλοσοφία που διατρέχει όλες τις απόψεις. **Διάρκεια** ομιλιών συντονιστών: **1,5 λεπτό η πρώτη ομιλία** και **2,5-3 λεπτά η τελευταία**.   Οι **σχολιαστές** παίρνουν τον λόγο διαδοχικά: μιλάει πρώτα ένα μέλος της Α΄ ομάδας που είναι υπέρ του θέματος, απαντά (και αντικρούει) κάποιος από τη Β΄ ομάδα, συνεχίζει ο δεύτερος σχολιαστής της Α΄ ομάδας κ.ο.κ. **Η σειρά ομιλίας** παρουσιάζεται από τον συντονιστή στην αρχή αλλά δεν είναι δεσμευτική. Ο στόχος είναι να παρουσιαστεί μια φυσική και ρέουσα συζήτηση και όχι μια «στημένη» ανταλλαγή επιχειρημάτων. Διάρκεια ομιλιών σχολιαστών: 2,5-3 λεπτά.  **Ελεύθερος διάλογος**  **Ακριβώς πριν τις τελικές ομιλίες-συνόψεις των συντονιστών** δίνεταιχρόνος **5 λεπτών** για ερωταποκρίσεις μεταξύ των μελών των ομάδων (λαμβάνουν μέρος και τα πέντε μέλη). Ο στόχος είναι να πραγματοποιηθεί μια **ελεύθερη συζήτηση, με αλληλοσεβασμό και ενεργητική ακρόαση.**  Δεν υπάρχει όριο ερωτήσεων που μπορεί να θέσει κάθε ομάδα. Εάν όμως κάποια μονοπωλήσει τη συζήτηση μετατρέποντάς την σε μονόλογο, θα βαθμολογηθεί αρνητικά. Συστήνεται κάθε ομάδα να λάβει και να απαντήσει σε 2-3 ερωτήσεις. *Διευκολύνει τη διαδικασία το να τίθενται ερωτήσεις σε συγκεκριμένο μέλος. Ωστόσο, σε ομάδες με εμπειρία μπορεί να υπάρχει μεγαλύτερη ελευθερία ως προς το ποιος/ποια δίνει απάντηση.*  **Η σειρά των ομιλητών/-τριών σχεδιαγραμματικά:**   |  | | --- | | 1. **Συντονιστής ΥΠΕΡ-Εισαγωγή-Παρουσίαση ομιλητών/-τριών (1,5 λεπτό)** | | 1. **Συντονιστής ΚΑΤΑ-Εισαγωγή-Παρουσίαση ομιλητών/-τριών (1,5 λεπτό)** | | 1. **Α΄ Σχολιαστής ΥΠΕΡ (2,5-3 λεπτά)** | | 1. **Α΄ Σχολιαστής ΚΑΤΑ (2,5-3 λεπτά)** | | 1. **Β΄ Σχολιαστής ΥΠΕΡ (2,5-3 λεπτά)** | | 1. **Β΄ Σχολιαστής ΚΑΤΑ (2,5-3 λεπτά)** | | 1. **Γ΄ Σχολιαστής ΥΠΕΡ (2,5-3 λεπτά)** | | 1. **Γ΄ Σχολιαστής ΚΑΤΑ (2,5-3 λεπτά)** | | 1. **Δ΄ Σχολιαστής ΥΠΕΡ (2,5-3 λεπτά)** | | 1. **Δ΄ Σχολιαστής ΚΑΤΑ (2,5-3 λεπτά)** | | **ΕΛΕΥΘΕΡΟΣ ΔΙΑΛΟΓΟΣ (5 λεπτά)** | | **Προετοιμασία συνόψεων (2 λεπτά)** | | 1. **Συντονιστής ΥΠΕΡ-Σύνοψη (2,5-3 λεπτά)** | | 1. **Συντονιστής ΚΑΤΑ-Σύνοψη (2,5-3 λεπτά)** |   ***Ο χρονομέτρης δηλώνει, με τα χέρια ή με χρονοπινάκιο, τη λήξη του χρόνου και ενημερώνει για το πέρασμα στο επόμενο στάδιο («έναρξη ελεύθερου διαλόγου», «προετοιμασία συνόψεων»).***  **Στοιχεία κρίσης:**   1. **Περιεχόμενο (1-30 βαθμοί)**: σχέση με το θέμα, ανάπτυξη ποικίλων διαστάσεων, ποιότητα ιδεών**,** ποικιλία, πρωτοτυπία, ευρηματικότητα, επιχειρηματολογία και αντικρούσεις, τεκμηρίωση, κατάλληλη και ενδιαφέρουσα επιλογή ρόλων, ερωταποκρίσεις στον ελεύθερο διάλογο. 2. **Παρουσία ομιλητή** – **εκφορά – ύφος (1-20 βαθμοί):** ύφος και κινήσεις συνεπείς με τον λόγο χωρίς υπερβολές, ευφράδεια και άνεση, οπτική επαφή, αυτοπεποίθηση, φυσικότητα, ευγένεια, ενεργητική ακρόαση. 3. **Δομή (1-10 βαθμοί)**: διαύγεια σκέψης και συνοχή, αλληλουχία, ομαλή μετάβαση από τη μία ιδέα στην επόμενη, ολοκληρωμένη ομιλία με αρχή – μέση – τέλος. 4. **Ομαδικότητα (1-10 βαθμοί):** αλληλοσυμπλήρωση, ισότιμη κατανομή, συντονισμός, ποιότητα συμμετοχής στον ελεύθερο διάλογο. |

Επιμέλεια κανόνων: Βάλια Λουτριανάκη

*Ευχαριστούμε τις φιλολόγους Ελένη Γκόνου και Κατερίνα Νικολοπούλου για την πολύτιμη συμβολή τους*

*στη διαμόρφωση της πρώτης μορφής των κανόνων Ομαδικής Συζήτησης*

**Επιμέλεια κανόνων – Ιανουάριος2024: ©ΕΛΛΗΝΙΚΗ ΕΝΩΣΗ ΓΙΑ ΤΗΝ ΠΡΟΩΘΗΣΗ ΤΗΣ ΡΗΤΟΡΙΚΗΣ ΣΤΗΝ ΕΚΠΑΙΔΕΥΣΗ   
– Η χρήση των παραπάνω κανόνων και του συνοδευτικού υλικού σε άλλες διοργανώσεις μπορεί να πραγματοποιηθεί μετά από αίτημα προς το ΔΣ της Ένωσης**